4e242391d7e40c80df50368b0b381adc

Hej! Jeg har et lille problem.

  
Det seneste stykke tid har jeg været præget af ensomhed! Jeg har 4-5 venner og halvdelen af dem bor langt væk fra mig. 

  
Problemet er hvis den lille vennegruppe får travlt en dag, så kan jeg kede mig resten af dagen.

Stedet hvor jeg kommer fra, er det ikk nemt at få nye venner medmindre man er populær eller har noget man kan byde på. De fleste vennegrupper er nogen som har kendt hinanden siden de var helt små eller nogen der har gået i skole sammen. Så hvis man er sammen med nogen andre end din egen vennegruppe er det som om man maser sig ind og man bliver hurtigt træt af dig agtigt. Hvis jeg mister min vennegruppe en dag, hvad gør jeg så?

 
Vennegruppe?
============


ungzone.dk
2020.40

Kære du, 

Jeg tror, de fleste at os har perioder i livet, hvor vi føler os ensomme eller hvor vi føler, at vi ikke har så mange venner, som vi gerne ville have. Det er svære følelser at gå med, og jeg kan sagtens forstå, at det også er nogen, der påvirker dig.

Jeg tror ikke, at der er nogen opskrift på, hvordan man får venner (desværre), men min erfaring er, at hvis man er smilende, venlig og åben, så er man allerede godt på vej til nye bekendtskaber, som kan blive til venskaber. Jeg vil også anbefale dig at deltage i så mange sociale aktiviteter som muligt, så du kan komme ud med andre i din omgangskreds, og så de også lægger mærke til, at du er frisk på at deltage i hvad end, der måtte foregå - her tænker jeg både sport, fester osv. Og hvis du har eller får mod på det, så kan du jo prøve at planlægge noget, som I kan lave i fællesskab - f.eks. en tur på stranden, i en park, filmaften, playstation eller hvad som helst, som du har lyst til, og som du tænker kunne være sjovt. Så tror jeg også, at dem, der er med, automatisk vil begynde at invitere dig med, når de laver noget.

Jeg kan godt forstå tankegangen med, at de andre har kendt hinanden så længe, at det føles som om, man "maser sig ind", hvis man prøver at snakke med dem, men jeg tror virkelig ikke, at det er sådan de oplever det. Mon ikke de altid er åbne for nye venskaber? Det tror jeg :-)

Jeg håber, mit svar kan hjælpe dig. Du er altid velkommen til at skrive igen!

Hilsen Iben

 